《代游西湖分韵得香字》
宋代·廖行之

永嘉有儒宗，学古源流长。
未施经国手，姑绾祠岳章。
岂惟礼秩重，正遣文教昌。
从游者谁子，秀异推荆杨。
潜君春秋学，三传可束藏。
君章湘中杰，况有今黄香。
君贤集董帷，幸甚同翶翔。
吾邦一何遇，石鼓分余光。
坐令士气振，闻者皆激昂。
今朝过封胡，三英璨琳琅。
乘兴访萧寺，草草罗酒浆。
吾侪亦纵臾，十驾随飞黄。
亢宗赖季子，未数颜道狂。
读礼不敢过，养晦须名扬。
旁观且袖手，代斲愧不臧。
聊补分韵篇，一笑薰风凉。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。